## Rješenje o odobrenju objavljivanja ponude za pruzimanje društva Rabac d.d., Rabac, Dom Holdingu d.d. iz Zagreba

### NN 46/2005 (9.4.2005.), Rješenje o odobrenju objavljivanja ponude za pruzimanje društva Rabac d.d., Rabac, Dom Holdingu d.d. iz Zagreba

# KOMISIJA ZA VRIJEDNOSNE PAPIRE REPUBLIKE HRVATSKE

**905**

Sukladno odredbama članka 13. stavka 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, na temelju Zahtjeva trgovačkog
društva DOM HOLDING d.d., Zagreb, Alexandera von Humboldta 4/b, zastupanog po
opunomoćeniku, Jasni Krolo, odvjetnici u Odvjetničkom
društvu Bogdanović, Dolički
& Partneri, Zagreb, Alexandera von Humboldta 4b/III, za
odobrenje objavljivanja ponude za preuzimanje javnoga dioničkog društva RABAC
d.d., Rabac, Rabac b.b., na
sjednici održanoj 31. ožujka 20005. godine, donijela je

## RJEŠENJE

1. Trgovačkom društvu DOM HOLDING d.d., Zagreb, Alexandera von Humboldta 4/b, odobrava se objavljivanje ponude za preuzimanje
javnoga dioničkog društva Rabac d.d., Rabac, Rabac b.b.

2.
Ovo rješenje objavit će se u »Narodnim novinama«.
if !supportLineBreakNewLine
endif

```
Obrazloženje

if !supportLineBreakNewLine

endif
```

I. Trgovačko društvo Dom Holding d.d., Zagreb, Alexandera von Humboldta 4/b (dalje u tekstu: Ponuditelj), zastupano po
opunomoćeniku, Jasni Krolo, odvjetnici u Odvjetničkom
društvu Bogdanović, Dolički
& Partneri, Zagreb, Alexandera von Humboldta 4b/III, podnijelo
je Komisiji za vrijednosne papire Republike Hrvatske (dalje u tekstu: Komisija),
23. ožujka 2005. godine, sukladno odred­bi članka 13. stavka 1. Zakona o
preuzimanju dioničkih društava (dalje u tekstu: Zakon), Zahtjev za odobrenje
objavljivanja ponude za preuzimanje javnoga dioničkog društva Rabac d.d., Rabac, Rabac b.b. (dalje u tekstu: Izdavatelj), ponudu i isprave
iz članka 12. stavka 2. Zakona.

Komisija je 24. ožujka 2005. godine zatražila
ispravak teksta ponude za preuzimanje i dopunu dokumentacije koje je zaprimila
24. ožujka 2005. godine, od kada se Zahtjev Ponuditelja za odobrenje
objavljivanja ponude za preuzimanje smatra urednim.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavka 1. i 5. Zakona o tržištu vrijednosnih
papira (»Narodne novine« broj 84/02).

Komisija je izvršila uvid u podatke sudskog
registra na internetu te utvrdila da temeljni kapital Izdavatelja iznosi
374.521.400,00 kuna.

Uvidom u podatke Središnje depozitarne agencije
d.d., Zagreb, kojima raspolaže Komisija, utvrđeno je da Izdavatelj, ima više od
100 dioničara.

III. Ponuditelj je u obvezu objavljivanja ponude
za preuzimanjem, sukladno odredbi članka 4. stavka 1., a u svezi s člankom 37.
stavkom 1. Zakona, došao 24. veljače 2005. godine, stjecanjem 186.484 dionice,
odnosno 18,42% učešća u temeljnom kapitalu Izdavatelja, što daje 18,42% od
ukupnog broja glasova koje daju dionice Izdavatelja s pravom glasa,
transakcijom na Varaždinskoj burzi d.d., Varaždin, a nakon kojeg stjecanja
raspolaže sa 506.025 dionica, odnosno 49,99% učešća u temeljnom kapitalu
Izdavatelja, što daje 49,99% od ukupnog broja glasova koje daju dionice
Izdavatelja s pravom glasa.

IV. Cijena po kojoj ponuditelj nudi otkup
dionica u ponudi za preuzimanje iznosi 220,00 kuna po dionici. Najviša cijena
po kojoj je Ponuditelj stekao dionice Izdavatelja s pravom glasa u razdoblju od
jedne godine dan prije objavljivanja ponude za preuzimanje iznosi 220,00 kuna
po dionici. Prema očitovanjima Zagrebačke burze d.d., Zagreb i Varaždinske
burze d.d., Varaždin, dostavljenim na zahtjev Komisije (u predmetu: klasa:
450-08/05-01/90), u zadnja tri mjeseca prije nastanka obveze objavljivanja
ponude za preuzimanje prosječna cijena ostvarena na burzi niža je od ponuđene
cijene, te je utvrđeno da je cijena utvrđena u ponudi za preuzimanje u iznosu
od 220,00 kuna po dionici, utvrđena u skladu s odredbom članka 15. stavcima 3.
– 6. Zakona.

V. Ponuditelj je vlasnik 506.025 redovnih
dionica Izdavatelja, a temeljni kapital Izdavatelja podijeljen je na 1.012.220
redovnih dionica, svaka u nominalnom iznosu od 370,00 kuna. Novčana sredstva
potrebno je osigurati sukladno odredbi članka 9. stavka 1. Zakona, za plaćanje
preostalih 506.195 dionica Izdavatelja s pravom glasa, u iznosu od najmanje
111.362.900,00 kuna. Uvidom u Garanciju broj 05001220012 koju je 22. ožujka
2005. godine u korist svih dioničara Izdavatelja izdala Raiffeisenbank
Austria d.d., Zagreb, Petrinjska 59, s rokom važenja
do 22. rujna 2005. godine, utvrđeno je da je Ponuditelj osigurao sredstva u
iznosu 120.000.000,00 kuna.

VI. Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Na temelju odredbe članka 8. stavka 4.
Zakona o tržištu vrijednosnih papira, ovo rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu  Republike Hrvatske u roku 30 dana od dana
primitka ovog Rješenja.

Klasa: UP/I-450-08/05-02/43

Urbroj: 567-01/05-4

Zagreb, 31. ožujka 2005.

            Predsjednik
Komisije

            **Miljenko** **Fičor**, v. r.

Rješenje, NN 46/2005-905